Katalonsko otvaranje
Katalonsko otvaranje je šahovsko otvaranje u kojem bijeli primjenjuje kombinaciju Daminog gambita i Rétijevog otvaranja: igra d4 i c4, a zatim izvlači lovca bočno, na g2. Uobičajeni početni niz poteza je: 1. d4 Sf6 2. c4 e6 3. g3 d5 4. Lg2, iako do ovog otvaranja može doći iz mnogo različitih redoslijeda poteza (vidi članak "Transpozicija"). Crni na izboru ima 2 glavna pristupa. U Otvorenoj katalonki igra ...dxc4 i zatim može pokušati zadržati pješaka potezom ...b5 ili ga može vratiti kako bi dobio na vremenu za razvoj svoje igre. U Zatvorenoj katalonki crni ne uzima na c4; njegova igra može neko vrijeme biti zagušena, ali je prilično solidna.